Vədə vermişdür nədən ol yar gəlsün, gəlmədi
Vədə vermişdür nədən ol yar gəlsün, gəlmədi?
Tuti dillü bir şəkərgöftar gəlsün, gəlmədi.

Əldə mey camın dutub, göz intizarın çəkmişəm,
Gözlərəm ol gözləri xümar gəlsün, gəlmədi.

Hər yetən kimsə könül mülkinü viran eylədi,
Mən dedim dil sahibi sərdar  gəlsün, gəlmədi.

Bu qədər təxir eylər, ya Rəbb, nə olmuş, bilməzəm,
Gəlməmək fikri olub, ya var, gəlsün, gəlmədi.

Ol vəfalu bivəfa olmaz, nədəndür bilməzəm
Əhd edüb bir bu qədər, zinhar, gəlsün, gəlmədi.

Ya xətayə uğradı, ya kəmxüllətidən  istədi,
Ahu gözlü, kəc baxış dildar gəlsün, gəlmədi.

Könlim istər, əl yetişməz, ey Qəradaği, nedim,
Bu xəzan içrə dedim, gülzar gəlsün, gəlmədi.

Qəzəllər